

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

Данъчното облагане на енергийните продукти и електроенергията в ЕС е уредено с Директива 2003/96/ЕО на Съвета[[1]](#footnote-1) (наричана по-долу „Директивата за данъчно облагане на енергията“ или „директивата“).

В член 19, параграф 1 от директивата се посочва, че в допълнение към разпоредбите, предвидени по-специално в членове 5, 15 и 17 от нея, Съветът, като действа единодушно по предложение на Комисията, може да даде разрешение на всяка държава членка да въведе допълнително освобождаване или намаляване на нивата на данъчно облагане поради специфични съображения, свързани с политиката.

По силата на член 15, параграф 1, буква д) от директивата държавите членки могат да прилагат намалени данъчни ставки или освобождаване от данъци по отношение на електроенергията, използвана за превоз на стоки и пътници с железопътен транспорт, метро, трамваи и тролейбуси. Независимо от това липсва разпоредба, позволяваща прилагането на намалена данъчна ставка по отношение на електроенергията, използвана за превоз с електрически превозни средства, различни от тролейбуси.

Целта на настоящото предложение е да се разреши на Нидерландия да прилага намалена данъчна ставка по отношение на електроенергията, доставяна за станции за зареждане на електрически превозни средства. По този начин ще се насърчи използването на по-екологосъобразни видове транспорт и ще се намали замърсяването на въздуха и емисиите на CO2 от транспорта.

Предмет на искането и общ контекст

В съответствие с член 19 от директивата компетентните нидерландски органи уведомиха Комисията с писмо от 29 март 2016 г., че възнамеряват да приложат намалена данъчна ставка от 49,96 EUR/MWh по отношение на електроенергията, доставяна за станции за зареждане на електрически превозни средства при годишно потребление до 10 MWh на станция. Предвидената данъчна ставка за потребление над 10 MWh до 50 MWh ще бъде 49,96 EUR, за потребление над 50 MWh до 10 000 MWh тя ще е 13,31 EUR, а за годишно потребление над 10 000 MWh — 0,53 EUR. По отношение на станциите за зареждане, за които не се прилагат данъчните ставки за стопански цели, ставката за годишно потребление над 10 000 MWh ще е 1,07 EUR. Общата ставка ще е по-висока от предвидената в Директива 2003/96/ЕО минимална данъчна ставка за облагане на електроенергията за стопански цели. Приложимата понастоящем национална данъчна ставка по отношение на електроенергията, използвана за зареждане на електрически превозни средства с първите 10 MWh от годишното потребление, е 100,70 EUR/MWh[[2]](#footnote-2), т.е. тя съвпада с националната ставка за облагане на електроенергията за стопански и нестопански цели за същото ниво на потребление. В момента Нидерландия прилага диференцирани национални ставки[[3]](#footnote-3) по отношение на електроенергията в съответствие с количеството на потреблението по член 5 от Директива 2003/96/ЕО.

На 6 април, 20 юни и 18 август 2016 г. бе получена допълнителна информация от Нидерландия.

Нидерландия ще прилага намалената данъчна ставка по отношение на електроенергията, доставяна за електрически превозни средства посредством публични и частни станции за зареждане. Тези станции могат да се състоят от една или повече зарядни точки, всяка от които е в състояние да зарежда по едно електрическо превозно средство наведнъж. Операторите на станциите и физическите или юридическите лица, имащи право да прилагат намалената ставка, ще бъдат длъжни да представят на доставчика на електроенергия декларация, в която се посочва, че свързването към електроенергийната мрежа е предназначено единствено за доставка на електроенергия за електрически превозни средства. Съгласно внесеното от Нидерландия искане разпоредбата не се отнася до станциите, осигуряващи зареждане посредством смяна на акумулаторните батерии, което означава, че в тези случаи намалената ставка не се прилага.

Общата данъчна ставка, включително намалената ставка за първоначалните 10 MWh от годишното потребление на всеки субект, ще бъде много над минималното ниво, определено в таблица В от приложение I към Директива 2003/96/ЕО на Съвета.

Компетентните нидерландски органи посочват, че ако операторът на станцията за зареждане възнамерява да прилага намалена данъчна ставка по отношение на електроенергията за своите станции за зареждане, той ще е длъжен да представи на доставчика на електроенергия декларация, в която се посочва кои от неговите връзки с електроенергийната мрежа са предназначени единствено за доставка на електроенергия за електрически превозни средства. Мярката ще обхваща само електроенергията, доставяна до посочените връзки, за които доставчикът на електроенергия ще прилага намалената ставка. Наред с това операторът на станцията за зареждане е длъжен да уведоми доставчика на електроенергия, ако предприятието му се намира в затруднено положение, т.е. ако той е изправен пред финансови проблеми и отговаря на условията за подпомагане съгласно Насоките за държавна помощ за оздравяване и преструктуриране на нефинансови предприятия в затруднено положение (2014/C 249/01). В подобни случаи доставчикът ще е лишен от правото да прилага намалената данъчна ставка по отношение на електроенергията.

Данъчното предимство, произтичащо от ставката по отношение на енергията, ще варира в зависимост от количеството мегаватчаса. Според приблизителни изчисления, извършени от компетентните нидерландски органи въз основа на информация от сектора, средното количество електроенергия, което се доставя за всяка станция за зареждане, е 1,8 MWh. В този случай максималното данъчно предимство за всяка станция за зареждане възлиза на 101 EUR за цялата 2016 г. То ще се увеличи, ако нарасне и стандартната данъчна ставка.

През 2016 г. максималното (теоретично) общо данъчно предимство ще бъде достигнато, ако за всяка станция за зареждане се доставят над 50 MWh електроенергия, което на практика е трудно постижимо.

Понастоящем в Нидерландия има десет оператора на станции за зареждане.

Мярката е открита за всички оператори от ЕС без дискриминация. Държавата на произход на оператора на станцията за зареждане не е необходимо условие, за да се възползва той от мярката. От нея могат да се възползват също така превозвачи или домакинства, притежаващи станции за зареждане, при условие че отговарят на посочените по-горе условия.

В момента липсва положителен икономически стимул за публични станции за зареждане. Това е пречка за развитието на публична инфраструктура за зареждане и за използването на електрически автомобили. Целта на мярката е да се повиши икономическото значение на публичните станции за зареждане, с което използването на електрически автомобили да стане по-привлекателно и да се подобри състоянието на околната среда. От жизненоважно значение за прехода от превозни средства с двигатели с вътрешно горене (задвижвани най-вече от изкопаеми горива) към електрически превозни средства е динамичното развитие на публична инфраструктура за зареждане. Наличието на добре развита инфраструктура е необходимо условие за утвърждаването на електрическите превозни средства като реална алтернатива на традиционния автомобилен транспорт. Това е важно заради ползите, които преминаването към електрически автомобили ще донесе за околната среда. В сравнение с превозните средства, задвижвани от изкопаеми горива, електрическите автомобили отделят по-малко емисии на CO2[[4]](#footnote-4) и замърсители на въздуха на местно ниво (ФПЧ10 и азотни оксиди). Според компетентните нидерландски органи в периода от 2014 г. до 2020 г. електричеството, произвеждано от въглища, ще намалее от 29 % на 26 % , а електричеството, добивано от възобновяеми енергийни източници, ще се увеличи от 11 % през 2014 г. до 35 % през 2020 г.

Операторите на станции за зареждане ще разполагат с възможността да прехвърлят на своите клиенти (част от) свързаното с мярката данъчно предимство под формата на намаление на цените за зареждане. Така разходите по собствеността на електрически превозни средства ще бъдат намалени поради по-ниските разходи за тяхната експлоатация. Това ще създаде стимул за потребителите да избират нов електрически автомобил вместо нов автомобил, задвижван от изкопаеми горива. Друга положителна последица от по-ниските цени за зареждане е, че собствениците на хибридни превозни средства, задвижвани както от електроенергия, така и от изкопаеми горива, ще бъдат насърчавани да използват по-скоро електроенергия, отколкото горива при тяхната експлоатация.

*Аргументите на Нидерландия относно периода на прилагане на мярката*

По принцип периодът на прилагане на дерогацията следва да бъде достатъчно дълъг, за да се предостави правна сигурност на електрическите оператори — физически или юридически лица. Нидерландия поиска мярката да се прилага за период от четири години (максималната продължителност е шест години). При тези обстоятелства е целесъобразно поисканото от Нидерландия разрешение да се предостави за период от четири години, което също така е съобразено с директивата.

Оценка на мярката съгласно член 19 от Директива 2003/96/ЕО

**Специфични съображения**

В член 19, параграф 1, алинея първа от директивата се посочва следното:

*В допълнение към разпоредбите от предишните членове, и по-специално тези от членове 5, 15 и 17, Съветът, като действа единодушно по предложение на Комисията, може да даде разрешение на всяка държава членка да въведе допълнително освобождаване или редуциране на нивата на данъчно облагане поради специфични съображения.*

Според компетентните нидерландски органи националната мярка отговаря на посоченото изискване. Тя не само ще доведе до намаляване на емисиите на парникови газове и замърсители на въздуха от превозни средства, но и ще подпомогне целта на ЕС в рамките на борбата срещу изменението на климата за намаляване на емисиите на CO2 и повишаване на дела на възобновяемите енергийни източници в крайното потребление на енергия в транспортния сектор. Счита се, че възможността за прилагането на намалена данъчна ставка по отношение на електроенергията, доставяна за електрически превозни средства, ще предложи на потребителите допълнителни стимули за използване на по-екологосъобразна енергия и подобряване на състоянието на околната среда.

• Съгласуваност със съществуващите разпоредби в тази област на политиката

В съответствие с член 19, параграф 1, трета алинея от директивата всяко искане се разглежда, като се отчита, наред с другото, правилното функциониране на вътрешния пазар, необходимостта от гарантиране на лоялна конкуренция и политиките на ЕС в областта на здравеопазването, околната среда, енергетиката и транспорта.

Общите механизми на посочената мярка няма да създават пречки пред търговията в рамките на ЕС. В мярката могат да се включат всички оператори от ЕС без дискриминация. Държавата на произход на оператора на станция за зареждане не е необходимо условие за прилагането на мярката. Дерогацията няма да доведе до затруднения във функционирането на вътрешния пазар и няма да противодейства на постигането на целите на политиките на ЕС, по-специално в областта на енергетиката, изменението на климата и околната среда.

• Съгласуваност с другите политики на Съюза

Изпълнението на мярката ще допринесе за намаляване на емисиите от превозни средства и ще подпомогне дългосрочните цели на ЕС за намаляване на емисиите на CO2. Според прогнозните изчисления, предоставени от компетентните нидерландски органи, се очаква през 2020 г. делът на енергията от възобновяеми източници в електроенергийният микс на страната да бъде около 35 % и да достигне 41 % до 2030 г. Те посочват, че електроенергията, използвана в публичната инфраструктура за зареждане, е добита почти изцяло от възобновяеми източници. Проведено в Нидерландия изследване[[5]](#footnote-5) показва, че това може да доведе до 70 % намаление на емисиите на CO2, което е в пълно съответствие с Директива 2009/28/ЕО за насърчаване използването на енергия от възобновяеми източници.

Инициативата е изцяло съобразена с Директива 2014/94/ЕС за разгръщането на инфраструктура за алтернативни горива[[6]](#footnote-6). Съгласно тази директива от държавите членки се изисква да създадат национални рамки за политиката за развитието на пазара на алтернативни горива и тяхната инфраструктура, по-специално в градските/крайградските агломерации и други гъстонаселени райони. Тя задължава държавите членки да инсталират до края на 2020 г. подходящ брой публично достъпни станции за зареждане.

По-широкото използване на електрически превозни средства не само ще доведе до намаляване на емисиите на парникови газове, но също така ще спомогне значително за подобряване на качеството на въздуха. Едно от най-големите предизвикателства е да се подобри положението на градските райони с критични нива на замърсяване, основна причина за което са емисиите от транспорта (по-специално крайно високите нива на NO2).

Компетентните нидерландски органи потвърждават, че мярката представлява държавна помощ в полза на собствениците на електроенергийни мрежи, снабдяващи електрически превозни средства, която може да отговаря на критериите за групово освободена помощ съгласно член 44 от Регламент (ЕС) № 651/2014 на Комисията[[7]](#footnote-7).

Ако мярката отговаря на условията, определени в член 44 от Общия регламент за групово освобождаване (Регламент (ЕС) № 651/2014), както и на определените в него общи условия, тя попада в приложното поле на регламента и следователно е освободена от изискването за предварително уведомяване.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Член 19 от Директива 2003/96/ЕО на Съвета.

• Субсидиарност (при неизключителна компетентност)

Областта на косвеното данъчно облагане, включена в обхвата на член 113 от Договора за функционирането на Европейския съюз (ДФЕС), не е сама по себе си от изключителната компетентност на ЕС по смисъла на член 3 от ДФЕС.

Същевременно, съгласно член 19 от Директива 2003/96/ЕО, на Съвета бе предоставена изключителна компетентност — като инструмент на вторичното право — да разрешава на дадена държава членка да въвежда допълнителни освобождавания или намаления по смисъла на посочената разпоредба. Държавите членки съответно не могат да заместят функциите на Съвета. В резултат на това принципът на субсидиарност не е приложим към настоящото решение за изпълнение. Във всеки случай, тъй като настоящият акт не е проект на законодателен акт, той не следва да се изпраща на националните парламенти, съгласно Протокол № 2 към Договорите, за преглед на спазването на принципа на субсидиарност.

Поради това предложението е в съответствие с принципа на субсидиарност.

• Пропорционалност

Предложението е в съответствие с принципа на пропорционалност. Прилагането на намалена данъчна ставка не надхвърля необходимото за постигане на въпросната цел.

• Избор на инструмент

Предложен инструмент: решение за изпълнение на Съвета

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Мярката не налага оценка на действащото законодателство.

• Консултации със заинтересованите страни

Настоящото предложение се основава на искане, подадено от Нидерландия, и се отнася само до тази държава членка.

• Събиране и използване на експертни становища

Не бяха необходими външни експертни становища.

• **Оценка на въздействието**

Настоящото предложение се отнася до разрешение за отделна държава членка по нейно искане и не налага извършването на оценка на въздействието. Отражението върху цените е ограничено, а въздействието върху човешкото здраве и околната среда е положително, тъй като мярката е насочена към намаляване на употребата на изкопаеми горива и насърчаване на по-екологосъобразна енергия в транспорта.

• Пригодност и опростяване на законодателството

Мярката не предвижда опростяване. Тя е резултат от искането, подадено от Нидерландия, и се отнася само до тази държава членка.

• Основни права

Мярката не оказва влияние върху основните права.

4. ОТРАЖЕНИЕ ВЪРХУ БЮДЖЕТА

От мярката не произтича финансова и административна тежест за ЕС. Следователно предложението не оказва въздействие върху бюджета на ЕС.

5. ДРУГИ ЕЛЕМЕНТИ

• Подробно разяснение на конкретните разпоредби на предложението

Член 1 — Нидерландия ще има право да намали ставката за електроенергията, доставяна за станции за зареждане на електрически превозни средства, за период от четири години.

Нивото на данъчното облагане след това намаление в никакъв случай не може да бъде по-ниско от минималните нива за ЕС, определени в Директива 2003/96/ЕО, като намалението се прилага по отношение на електроенергията, използвана както от частни, така и от служебни автомобили.

Предвидената в настоящото решение национална мярка е част от политиката на Нидерландия за намаляване на емисиите на CO2, подобряване на качеството на въздуха, увеличаване на дела на възобновяемите енергийни източници в транспорта и подкрепа за постигане на целта на ЕС във връзка с изменението на климата. Мярката ще предостави стимули за потребителите да се насочат към по-екологосъобразна енергия за транспортни нужди.

Член 2 — в него се съдържа определение на „електрически превозни средства“, което не присъства в Директива 2003/96/ЕО и което съответства на действащото законодателство на ЕС. Определението внася яснота по отношение на обхвата на прилагане на мярката.

Член 3 — съгласно искането на Нидерландия разрешението се предоставя за период от четири години, считано от 1 януари 2017 г.

2016/0332 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за предоставяне на разрешение на Нидерландия да прилага намалена данъчна ставка по отношение на електроенергията, доставяна за станции за зареждане на електрически превозни средства

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията[[8]](#footnote-8), и по-специално член 19 от нея,

като взе предвид предложението на Европейската комисия,

като има предвид, че:

(1) На 29 март 2016 г., в съответствие с член 19, параграф 1 от Директива 2003/96/ЕО, Нидерландия поиска разрешение да прилага намалена данъчна ставка по отношение на електроенергията, доставяна за електрически превозни средства. По искане на Комисията Нидерландия представи допълнителна информация на 6 април, 20 юни и 18 август 2016 г.

(2) Целта на намалената данъчна ставка е да се насърчи използването на електрически превозни средства чрез намаляване на разходите за електроенергията за тяхното задвижване.

(3) С използването на електрически превозни средства се предотвратяват емисиите от замърсители на въздуха, генерирани от изгарянето на бензин, дизелово гориво или други изкопаеми горива, поради което се допринася за подобряване на качеството на въздуха в градовете. То може също така да намали емисиите на CO2, тъй като електроенергията, необходимата за тези превозни средства, се произвежда от възобновяеми енергийни източници. Поради това се очаква мярката да подпомогне изпълнението на целите, свързани с политиките на Съюза в областта на околната среда, здравеопазването и климата.

(4) Нидерландия изрично поиска намалената данъчна ставка да се прилага по отношение на електроенергията, доставяна за електрически превозни средства както за стопански, така и за нестопански цели, и тази ставка да обхваща и станциите за зареждане, които не са публично достъпни.

(5) Нидерландия поиска намалената данъчна ставка по отношение на електроенергията да се прилага само за станциите, в които електроенергията се използва за директно зареждане на електрически превозни средства, но не и по отношение на електроенергията, предоставяна посредством смяна на акумулаторните батерии.

(6) Намалена данъчна ставка по отношение на електроенергията, която се доставя за електрически превозни средства чрез станции за зареждане, ще повиши икономическото значение на публично достъпните станции за зареждане в Нидерландия, с което използването на електрически автомобили ще стане по-привлекателно и ще се подобри качеството на въздуха.

(7) Като се има предвид ограниченият брой на електрическите превозни средства и фактът, че нивото на данъчно облагане на електроенергията, доставяна за тях чрез станции за зареждане, ще бъде над минималното ниво на данъчно облагане за стопански цели, предвидено в член 10 от Директива 2003/96/ЕО, няма вероятност мярката да доведе до нарушаване на конкуренцията през периода на действието си и следователно тя няма да окаже неблагоприятно въздействие върху правилното функциониране на вътрешния пазар.

(8) Нивото на данъчното облагане на електроенергията, доставяна за електрически превозни средства чрез станции за зареждане, чието използване не е за стопански цели, ще бъде над минималното ниво на данъчно облагане за нестопански цели, предвидено в член 10 от Директива 2003/96/ЕО.

(9) Съгласно член 19, параграф 2 от Директива 2003/96/ЕО всяко разрешение, предоставяно в съответствие с член 19, параграф 1 от нея, трябва да бъде строго ограничено във времето. Нидерландия поиска разрешението да се предостави за период от четири години, за да се гарантира, че икономическите субекти няма да се откажат от извършването на необходимите инвестиции поради недостатъчно време. Настоящото решение не засяга прилагането на правилата на Съюза относно държавните помощи,

ПРИЕ НАСТОЯЩОТО РЕШЕНИЕ:

Член 1

Разрешава се на Нидерландия да прилага намалена данъчна ставка по отношение на електроенергията, която се доставя за станции, използвани директно за зареждане на електрически превозни средства, с изключение на станции за зареждане посредством смяна на акумулаторните батерии на електрическите превозни средства, при условие че се спазват минималните нива на данъчно облагане, предвидени в член 10 от Директива 2003/96/ЕО.

Член 2

За целите на настоящото решение се прилага определението за „електрическо превозно средство“, установено в член 2 от Директива 2014/94/ЕС на Европейския парламент и на Съвета[[9]](#footnote-9).

Член 3

Настоящото решение се прилага от 1 януари 2017 г. до 31 декември 2020 г.

Член 4

Адресат на настоящото решение е Кралство Нидерландия.

Съставено в Брюксел на година.

За Съвета

Председател

1. Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (OВ L 283, 31.10.2003 г. стр. 51). [↑](#footnote-ref-1)
2. Нивото на данъчното облагане на електроенергията е това към януари 2016 г. (вж. http://ec.europa.eu/taxation\_customs/taxation/excise\_duties/energy\_products/rates/index\_en.htm). [↑](#footnote-ref-2)
3. Нидерландия прилага диференцирани данъчни ставки по отношение на електроенергията в съответствие с член 5 от Директива 2003/96/ЕО въз основа на количествени нива на потреблението. Според информацията, предоставена през юли 2016 г., националните данъчни ставки са, както следва: 100,70 EUR/MWh за 0—10 MWh годишно потребление на електроенергия, 49,96 EUR за 10—50 MWh и 13,31 EUR за 50—10 000 MWh. При потребление над 10 000 MWh данъчната ставка е 0,53 EUR за стопански цели и 1,07 EUR за нестопански цели. [↑](#footnote-ref-3)
4. Вж. „Потребление на енергия, емисии на CO2 и други съображения, свързани с електрическите превозни средства с акумулаторни батерии“ — Европейска асоциация за електрически превозни средства, задвижвани от акумулаторни батерии ([http://ec.europa.eu/transport/themes/strategies/consultations/doc/2009\_03\_27\_future\_of\_transport/20090408\_eabev\_%28scientific\_study%29.pdf](http://ec.europa.eu/transport/themes/strategies/consultations/doc/2009_03_27_future_of_transport/20090408_eabev_(scientific_study).pdf)). В Нидерландия делът на електроенергията от възобновяеми източници е около 10 % от общото потребление на електроенергия (вж. изготвения през 2015 г. доклад на компетентните нидерландски органи относно напредъка при използването на енергия от възобновяеми източници в Нидерландия за периода 2013—2014 г., Директива 2009/28/ЕО). [↑](#footnote-ref-4)
5. TNO „Energie- en milieu-aspecten van elektrische personenvoertuigen“, (7 април 2015 г.), стр. 11—15. [↑](#footnote-ref-5)
6. Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива (ОВ L 307, 28.10.2014 г., стр. 1—20). [↑](#footnote-ref-6)
7. Регламент (ЕС) № 651/2014 на Комисията за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 26.6.2014 г., стр. 1—78). [↑](#footnote-ref-7)
8. ОВ L 283, 31.10.2003 г., стр. 51. [↑](#footnote-ref-8)
9. Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива (ОВ L 307, 28.10.2014 г., стр. 1). [↑](#footnote-ref-9)